Pɛl 8
Muc pɛlä
1
Liɛŋɛ pɛlä cio̱tdɛ,
ŋäc ŋɔaani cɛ jɔwdɛ
kap nhial.
2
Ni wuɔ̱thni päämni gekä duɔ̱p,
kä cɛ cuɔ̱ŋ ni duɔ̱pni.
3
Gëëkni thiekni tin wä
rɛy wec,
cio̱tdɛ kɛ jɔw mi di̱i̱t.
4
“Ɣän cɔalä yɛ lö naath,
kapä jɔwdä nhial kɛ ji̱
wec muɔ̱ɔ̱n.
5
Kä yɛn tin kui̱c ŋu,
go̱rɛ pɛl.
Kä yɛn dɔa̱a̱r tiɛtdɛ ŋɔak.
6
Liɛŋɛ jɛ, kɛ ɣöö ta̱a̱ kɛ ti
gɔw ti bä lat.
Kä bä lat ni tin la cuŋ.
7
Kä bä lat ni thuɔ̱ɔ̱k,
kɛ ɣöö lökä ti jiäk.
8
Kä rieetkä diaal kɛ cuŋ.
Thilɛ mi gɔ̱a̱ŋ rɛydiɛn.
9
Cuŋkɛ kä ram min ŋäckɛ,
kä kɛ thuɔ̱ɔ̱k kä ram in
tekɛ pɛl.
10
Käni ni laatkä kä ciɛk
in bo̱r,
kä käni ni pɛlkä kä da̱a̱p.
11
Kɛ ɣöö pɛl gɔaa ni jɛn kä
pääm tin di̱t kökdiɛn,
kä tin diaal tin deri go̱r
thilɛ mi dëë pa̱a̱r kɛ jɛ.
12
Ɣän pɛl, ciëŋä kɛɛl
kɛ tiit,
kä ɣän nyuɔɔthä ŋäc ŋɔaani.
13
Kä ɣöö bi Kuoth Nhial luɔ̱th,
lotdɛ ni ɣöö bi jiäk lo̱k.
Ɣän lökä liak kɛnɛ kac kɛ
duɔ̱ɔ̱p mi jiääk kɛ ruac däkä.
14
Luk mi gɔaa kɛnɛ luek
kɛ nyinkä.
Ɣän ta̱a̱ kɛ tiit lɔaac
kɛnɛ buɔ̱m.
15
Ruec kua̱r kɛ ɣä,
kä lat ruëëc thuɔ̱k kɛ ɣä.
16
Kä ruec bööth kɛ ɣä,
kä ruac nɛy tin ŋa̱ckɛ ŋɔak
wi̱c muɔ̱ɔ̱n kɛ ɣä.
17
Kä ɣän nhɔakä nɛy tin
nhɔakɛ ɣä,
kä nɛy tin görkɛ ɣä
la ɣä a jëkɛ.
18
Kä ria̱ŋ kɛnɛ luth,
kɛ lua̱ŋ kɛ gɔy bäkɛ kä ɣä.
19
Tin thöpä gɔw ni kɛn kä da̱a̱p
mi ko̱k ko̱k,
kä gɔw ni jɛn kä
ciɛk in bo̱r.
20
Ɣän ja̱a̱lä ni duɔ̱ɔ̱p cuŋni
kɛnɛ dup thuɔ̱ɔ̱kni.
21
Kä ka̱mä nɛy tin nhɔakɛ
ɣä ria̱ŋ,
kä thiäŋ gua̱th tɔ̱ɔ̱wnikiɛn
kɛ ti gɔw.
22
“Kɔŋ Kuoth Nhial cak
ni ɣä kɛ nhiam
kä lätkɛ diaal,
kɔaŋ cak ni ɣä ni wal.
23
Ni tukä kɔan cak ni ɣä
kɛ nhiam,
ɛ /ka̱n ɣɔw ni cak.
24
Kɔaŋ dap ni ɣä,
kä bäpdiitni,
a /kenɛ ni tekɛ löli pi̱i̱ni.
25
Dapkɛ ɣä ɛ /ka̱n pääm ni jak kä
te wan ɔ.
26
Ɛ /ken Kuoth mun ni cak
kɛnɛ piny.
27
Ɣän ta̱a̱ thi̱n mëë cak
Kuoth pua̱a̱r,
mëë lätdɛ dääk kui̱ bäpdiit.
28
Ɣän ta̱a̱ thi̱n mëë lätdɛ
pua̱a̱r nhial,
mëë lätdɛ cuŋ bäpdiitni.
29
Mëë lätdɛ pek baar,
kɛ ɣöö /ci pi̱w pek in
cɛ lar bi bäl.
Ɣän ta̱a̱ thi̱n mëë nyothɛ
cuŋ muɔ̱ɔ̱n.
30
Ɣän ta̱a̱ gekädɛ ala
läätdɛ mi te tiit.
La ɣän lɔcdɛ a jak kä tɛth,
kä tɛth lɔcdä nhiamdɛ
ni ciaŋ,
31
tɛth lɔcdä kɛ ɣɔw,
kä tɛth lɔcdä kɛ ji̱
wec muɔ̱ɔ̱n.
32
“Kä täämɛ liɛŋɛ ɣä gaatkä.
Kɛ ɣöö puɔ̱th akɛ nɛy tin
tiɛtkɛ rieetkä.
33
Pɛlɛ kä liɛŋɛ ruacdä,
/cuarɛ jɛ yiäk.
34
Kɛ ɣöö tɛ̈th lɔaac akɛ
ram mi liŋ ɣä,
kä guic duɔ̱ɔ̱pdä ni ciaŋ,
kä li̱pɛ thok dhɔaarä.
35
Kɛ ɣöö ram ɔ ci ɣä jek ɔ
cɛ tëk jek,
kä bɛ tɛ̈th lɔaac jek
kä Kuoth Nhial.
36
Kä ram /ken ɣä jek,
mocɛ rɔ buɔ̱ɔ̱t.
Kɛ ɣöö tin diaal tin lökɛ ɣä
nhɔakɛ ni lia̱a̱.”
